“Safe Fall – Safe Schools – Biztonságos esés-biztonságos iskolák”

program leírás

Számos tanulmány foglalkozik világszerte az esésekből szármaszó sérülésekkel, azok számával, valamint az ebből adódó egészségügyi kiadások mértékével (Nauta et al. 2013,.Patel et al.,2017, James et al., 2017.) Az Egészségügyi Világszervezet (WHO) rámutatott arra, hogy világszerte az esésekből/ elesésekből származó sérülések a második vezető halálokot jelentik a véletlen, nem szándékos baleseteket figyelembe véve. Éves szinten ez a világon 37,7 millió orvosi beavatkozást is igénylő esetszámot jelent, illetve minden évben becslések szerint 646 000 ember hal meg elesés következtében, amely eseteknek több mint 80% -a alacsony és közepes jövedelmű országokban jellemző (Forrás: <http://www.who.int/news-room/fact-sheets/detail/falls>).

A WHO kiemelte, hogy a preventív szemléletnek megfelelően a beavatkozási stratégiáknak hangsúlyt kell fektetniük az oktatásra, képzésre, a biztonságosabb környezet kialakítására, a kockázatok csökkentésére, valamint az esésekkel kapcsolatos kutatásokra. Az életkor nagyban meghatározó tényező, az esésekből adódó sérülések esetében magas rizikójú korosztály a 60 év felettiek, valamint a gyermekek csoportja.

Az Európai Judo Szövetség (European Judo Union –EJU), a Seviallai Egyetem (University of Seville) és az Andalúz Judo Szövetség (Andalusian Federation of Judo and Associated Sports (FANJYDA) kidolgozott egy “***Safe Fall- Safe Schools***” (Biztonságos esés- biztonságos iskola”) elnevezésű; a WHO által is kiemelten támogatott kutatási és oktatási programot, mely nem kereskedelmi célú, emberen végzett, de beavatkozással nem járó kutatási-oktatási (prevenciós) tevékenységet jelent. A kidolgozott program elsősorban iskolai oktatási-preventív egészség programként a judo eséstechnikáit - iskolai környezetre és a prevenciót szem előtt tartva – adaptálva, igyekszik alternatívát szolgáltatni az elesésekből származó sérülések kivédésére/ csökkentésére a kisgyermekek esetében. A programot a sporttudománnyal és fizikai aktivitással foglalkozó, a judoban magasan kvalifikált kutatócsoport dolgozta ki Spanyolországban. A program már sikeresen folyik Spanyolországban, az első kutatási eredményekről szóló pilot study már megjelent. (Toronjo-Hornillo et al., 2018.)[[1]](#footnote-1). Annak érdekében, hogy a program eredményességét a WHO felé is bizonyíthassuk Európa számos országában szükséges a már kidogolgozott protokoll szerinti vizsgálatokat lefolytatni.

##  CÉLOK:

A vizsgálat célja annak bizonyítása, hogy a már külföldön (Spanyolországban) eredményesen működő 6 hetes egészségprogram (Safe Fall), mely a biztonságos talajraérkezést hivatott a gyerekek körében elsajátíttatni, hazánkra adaptálható (Magyarországon) és eredményesen működik. További cél a vizsgálati eredményeink más országokban (Spanyolország, Svédország, Németország, Svájc, Oroszország, Csehország, Szerbia, Dánia) kapott adatokkal való összehasonlítása, közös publikációk készítése, valamint a program népszerűsítése a hazai köznevelési (elsősorban alapfokú) intézmények (1-6. évfolyam) körében. Távlati cél a preventív program segítségével az elésekből származó sérülések csökkentése, ezáltal az orvosi beavatkozások és egészségügyi kiadások csökkentése az esések technikájának, a biztonságos talajraérkezés elsajátításának és egyensúlyérzéket fejlesztő gyakorlatok végzésének következtében.

1. [Toronjo-Hornillo](http://www.mdpi.com/search?authors=Luis%20Toronjo-Hornillo&orcid=), L., [DelCastillo-Andrés](http://www.mdpi.com/search?authors=%C3%93scar%20DelCastillo-Andr%C3%A9s&orcid=0000-0002-3024-1097), Ó.;  [Campos-Mesa](http://www.mdpi.com/search?authors=Mar%C3%ADa%20%20del%20Carmen%20Campos-Mesa&orcid=0000-0002-3024-1097), M.d.C.; Diáz Bernier, M.; Zagalaz Sanchez, M.L. (2018): Effect of the Safe Fall Programme on Children’s Health and Safety: Dealing Proactively with Backward Falls in Physical Education Classes. *Sustainability* **2018**, *10*(4), 1168; doi:[10.3390/su10041168](http://dx.doi.org/10.3390/su10041168) [↑](#footnote-ref-1)